text: Natura i Medi Ambient a L'Hospitalet de Llobregat: de desembre 2014
  El riu i la Torre gran, 27.12.2014
  Les pluges tardorals i l'increment del cabal del riu registrat durant el mes van canviar lleugerament la fesomia del riu al terme de L'Hospitalet aquest final de 2014. El cabal del riu era important, tot i que amb un flux lent, gairebé embassat en alguns punts. Però la 'neteja' de llims, sorres i vegetació va causar un impacte interessant quant a l'ecosistema, en deixar espais més oberts per a la fauna, amb una major làmina d'aigua. Un 'reset' ambiental. Darrera aquest canvi estructural és la primera observació de cabussó emplomallat Podiceps cristatus en aquest tram de riu, amb un exemplar pescant a la zona durant el dia 27, ja vist tres dies abans per Raúl Bastida. Però també la presència de dos cabussets Tachybaptus ruficollis i, per contra, l'absència en ple període hivernal de fredelugues Vanellus vanellus o martinets blancs Egretta garzetta, amb aigües massa fondes per ells i poques platges de llims al seu abast.
  En l'illeta principal, a banda d'un bernat pescaire Ardea cinerea, un becadell Gallinago gallinago amagat entre les bogues seques. A la foto de sota es veu com un puntet 'a la una' del bernat de sota. Gràcies a la tècnica del digiscoping es pot apreciar millor el seu camuflat plomatge.
  Riu entre ponts. D'esquerra a dreta, fotja, bernat pescaire, becadell - amagat a les bogues- i fotja 27.12.2014 © Ricard Gutiérrez
  Riu entre ponts. Becadell, amagat a les bogues, 27.12.2014 © Ricard Gutiérrez
  Als marges del riu i de l'illeta central hi havia polles d'aigua, fotges Fulica atra i uns quants ànecs de tres espècies: collverds Anas platyrhynchos, grisets Anas strepera i xarxets Anas crecca.
  Riu entre ponts. D'esquerra a dreta, ànec griset ♂ i polla d'aigua, 27.12.2014 © Ricard Gutiérrez
  Riu entre ponts. Xarxets ♀/1w , 27.12.2014 © Ricard Gutiérrez
  Riu entre ponts. Xarxet comú ♂ , 27.12.2014 © Ricard Gutiérrez
  Riu entre ponts.Ànecs grisets ♂♀, 27.12.2014 © Ricard Gutiérrez
  Riu entre ponts. Polla d'aigua, adulta, 27.12.2014 © Ricard Gutiérrez
  Riu entre ponts. Fotja , 27.12.2014 © Ricard Gutiérrez
  Riu entre ponts. Fotges. Observeu la morfologia del seu peu lobulat, 27.12.2014 © Ricard Gutiérrez
  I al mig de l'aigua, l'estrella del dia, el cabussó emplomallat, primer cop que es veu en aquest tram hospitalenc-pratenc del riu.
  Riu entre ponts. Cabussó emplomallat, 27.12.2014 © Ricard Gutiérrez
  A l'Hospitalet de Llobregat hi ha pocs llocs erms, amb aigua, amb vegetació d'aiguamoll en recuperació, malgrat tinguin una aparença a vegades propera a l'estètica de les pel·lícules de Mad Max per l'ús que reben.
  El principal d'aquests llocs és la bassa de la Torre Gran, ara amenaçada per una imminent autovia de camions per a connectar l'autovia litoral i la ronda amb el Port de Barcelona. Poc que tenim, molt que perdrem. A veure si, per un cop, s'obtenen mesures compensatòries significatives i no les d'un maquillatge dels d'anar de festa de cap de setmana a un lloc 'cutre salsitxero'. La ciutat i el delta del Llobregat necessiten d'aquest espai de l'hemidelta nord per a sumar en el conjunt d'àrees d'interès natural del delta del Llobregat. No és un parc urbà. És una infraestructura hidràulica, però també d'interès natural, situada en un delta que és una zona humida d'interès mundial. I, malgrat les dificultats i la precarietat, la zona també presenta el seu interès com hem anat sempre explicant en aquest bloc.
  Producte de les mateixes pluges de la final de la tardor, l'aspecte de la bassa 'cimentada' el dia 27.12.2014 era prou ufanós -si obviem els diferents abocaments de rodes, i altres - amb aigua per tot. Això, unit a la fondària sobtada del riu per l'avinguda ocorreguda i la manca de prou superfície d'illetes a la zona de la llera, feia que la bassa cimentada atragués un bon nombre de gavines i gavians, que fins i tot incorporaven un escàs -a la ciutat- gavià fosc Larus fuscus.
  Torre Gran. Gavines vulgars, 27.12.2014 © Ricard Gutiérrez
  Com ve passant els darrers hiverns, l'espècie protegida que també nia a la zona, el corriol petit Charadrius dubius, era present al marge menys inundat de la bassa, alimentant-se d'invertebrats aquàtics de la vora de l'aigua. Aquest és l'únic indret de les comarques de Barcelona on l'espècie hiverna amb regularitat els darrers anys. Les obres de l'autovia de camions afectaran les parelles nidificants i els exemplars hivernants d'aquesta espècie protegida.
  Torre Gran. Corriol petit, 27.12.2014 © Ricard Gutiérrez
  Amb ell, un altre hivernant protegit regular, la xivita Tringa ochropus. I per la zona també un hivernant escàs com el Pardal de bardissa Prunella modularis.
  Torre Gran. Xivita, 27.12.2014 © Ricard Gutiérrez
  Més al nord, entre la C-31 i la C-32 el riu presentava més afluència humana i de les espècies observades destaquen dos adults de martinet de nit Nycticorax nycticorax, un altre escàs hivernant protegit a Catalunya.
  En total 40 espècies d'ocells a la marina de L'Hospitalet en una prospecció matinal relativament breu. Aviat el cens hivernal d'ocells que veurem què ens portarà. Esperem que no sigui un acta de defunció de l'interès ornitològic de la zona per mor de la pretesa causa major per obres que no semblen vagin a beneficiar gens el poc que ens queda de natura a L'Hospitalet.
  LLISTAT D'ESPÈCIES (n=40)
  Totes les observacions han estat introduïdes al portal ornitho.cat
  Riu Llobregat a L'Hospitalet (entre ponts) 27 espècies
  2 Garses Pica pica
  1 Mallerenga blava Cyanistes caeruleus
  ≥4 Mosquiters comuns Phylloscopus collybita
  ≥10 Gavines vulgars Chroicocephalus ridibundus
  1 Becadell comú Gallinago gallinago
  7 Fotges vulgars Fulica atra
  ≥4 Polles d'aigua Gallinula chloropus
  1 Cabussó emplomallat Podiceps cristatus
  4 Ànecs grisets Anas strepera
  9 Xarxets comuns Anas crecca
  Bassa de la Torre Gran 22 espècies
  7 Caderneres Carduelis carduelis
  ≥40 Estornells vulgars Sturnus vulgaris
  4 Garses
  1 Mosquiter comú
  1 Trist Cisticola juncidis
  2 Cotxes fumades
  2 Pardals de bardissa Prunella modularis
  4 Cueretes blanques vulgars
  3 Coloms roquers
  ≥80 Gavians argentats
  1 Gavià fosc Larus fuscus
  ≥120 Gavines vulgars
  L'Hospitalet de Llobregat [424/577] Riu entre la C-31 i la C-32 17 espècies
  1 Fotja vulgar
  1 Cadernera
  2 Ànecs collverds
  2 Xivites
  ≥2 Gavines vulgars
  1 Cotxa fumada
  ≥4 Cueretes blanques vulgars
  ≥7 Polles d'aigua
  2 Corbs marins grossos
  2 Martinets de nit Nycticorax nycticorax
  Publicat per Ricard Gutiérrez blogs a 15:10 0 comentaris
  Etiquetes de comentaris: 2014, ànec griset, Charadrius dubius, conservació, degradació, Delta del Llobregat, hivernada, Larus michahellis, ocells, riu, Torre Gran
  Cabussó emplomallat al riu, nova espècie vertebrada per a L'Hospitalet de Llobregat
  Podiceps cristatus. Riu entre ponts, L'Hospitalet de Llobregat, 27.12.2014 © Ricard Gutiérrez
  El 24.12.2014 Raúl Bastida va observar un cabussó emplomallat (Podiceps cristatus) al riu Llobregat entre el pont de la C-31 i el de l'AVE. A la mateixa zona va registrar 6 xarxets (Anas crecca), 4 fotges (Fulica atra), 1 becadell (Gallinago gallinago) i una probable cotxa blava (Luscinia svecica), molt rara a la població i sempre lligada al riu en el nostre cas.
  En data 27.12.2014 es va poder tornar a visitar la zona i, efectivament, el cabussó emplomallat seguia al tram de riu entre ponts, tot i que a mig dia va anar riu avall cap el pont de Mercabarna, ja entre els termes de Barcelona (Zona Franca) i El Prat de Llobregat, on és més freqüent des del desviament del Llobregat (Ricard Gutiérrez). Es van poder obtenir algunes fotos que s'adjunten.
  Es tracta de la primera cita de l'espècie al terme municipal de L'Hospitalet de Llobregat i una de les més interiors al Baix Llobregat on l'espècie és freqüent al litoral a l'hivern i des de fa uns anys nia a les llacunes litorals del Delta.
  El cabussó emplomallat és un ocell piscívor de distribució molt reduïda durant l'època de cria però que a l'hivern té una presència més regular a Catalunya, particularment al litoral i en alguns trams de riu (vegeu més informació a la plana del SIOC aquí). La resta d'observacions corresponents al dia 27.12.2014 són objecte d'un altre post en aquest bloc.
  Podiceps cristatus cabussant-se. Riu entre ponts, L'Hospitalet de Llobregat, 27.12.2014 © Ricard Gutiérrez